Klokken 05.40 fredag morgen begik en mand røveri mod 7-Eleven i Reberbansgade i Aalborg. Manden truede ekspedienten til at udlevere et kontant beløb med en pistollignende genstand. Derefter løb røveren fra butikken i vestlig retning ad Reberbansgade. Det oplyser vagtchef ved Nordjyllands Politi, Bent Højgaard. Ifølge ekspedientens beskrivelse var gerningsmanden cirka 170 centimeter høj og formentlig af udenlandsk herkomst. Han talte gebrokkent dansk, var iført sort dynejakke med hvid lynlås og havde et halstørklæde trukket op om ansigtet. Han var også iført blå jeans og sorte sneakers med hvide snørebånd og hvide såler. Hans alder er ukendt. Nordjyllands Politi har siden røveriet foretaget undersøgelser og gennemsøgt området, men uden held. Derfor beder politiet nu om hjælp til at finde røveren. Har man set noget, eller har man oplysninger om røveriet, kan man kontakte Nordjyllands Politi på telefon 114.

Opsummering:
En røver havde fredag morgen held med at stikke af med et ukendt pengebeløb fra 7-Eleven i Reberbansgade.